ประธานสภาผู้แทนราษฎร เรียกพบตำรวจสภา พร้อมให้กำลังใจและขอให้ทำตามหน้าที่ หลังเกิดเหตุกระทบกระทั่งคนติดตามรัฐมนตรีช่วยว่าการกระทรวงเกษตรและสหกรณ์
นายชวน หลีกภัย ประธานสภาผู้แทนราษฎร กล่าวถึงกรณีปัญหาการกระทบกระทั่งระหว่างทีมผู้ติดตามของร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ กับตำรวจรัฐสภา ว่า ได้รับทราบปัญหาที่เกิดขึ้นแล้ว ซึ่งเมื่อคืนที่ผ่านมาได้เรียกตำรวจคนดังกล่าวมาสอบถามข้อมูล พร้อมให้กำลังใจ เพราะเห็นว่าเป็นการปฏิบัติหน้าที่อย่างเคร่งครัด ทั้งนี้จากการสอบถามเหตุการณ์ที่เกิดขึ้นทราบว่า ผู้ติดตามรัฐมนตรีคนดังกล่าวฝ่าฝืนมาตรการป้องกันโควิด-19 ของรัฐสภาเข้ามาในรัฐสภาประมาณ 5 คน ทำให้ต้องแจ้งว่าเข้าได้เพียงคนเดียวตามมาตรการและต้องเข้าทางขึ้นสำหรับคนทั่วไปเท่านั้น เนื่องจากพื้นที่เกิดเหตุเป็นทางขึ้นห้องประชุมสำหรับสมาชิกและเป็นพื้นที่หวงห้ามไม่ให้บุคคลภายนอกเข้าออกได้ส่วนการขอโทษต้องคุกเข่าหรือไม่นั้น นายชวน กล่าวว่า เป็นคำแนะนำของผู้บังคับบัญชาในที่เกิดเหตุเพื่อไม่ให้มีปัญหากับสมาชิก ได้สั่งการให้มีการตรวจสอบข้อมูล เพื่อเป็นแนวทางในการปฏิบัติหน้าที่ พร้อมให้กำลังใจตำรวจคนดังกล่าว ไม่ต้องเกรงกลัวต่อสมาชิกและผู้ติดตาม พร้อมยอมรับว่า การเปลี่ยนแปลงกฎกติกาเข้าออกรัฐสภา อาจจะยังมีคนส่วนมากไม่ทราบ แต่ที่ผ่านมาสมาชิกส่วนใหญ่ให้ความร่วมมือดี ยกเว้นการปฏิบัติตามมาตรการภายในห้องประชุม มีเพียงบางส่วนที่อาจละเลย แต่หากทุกคนปฏิบัติได้ตามมาตรการก็จะทำให้การทำงานของสภาผู้แทนราษฎรดำเนินการไปได้ครบ 120 วัน โดยที่สภาไม่ใช่แหล่งแพร่เชื้อ แต่ต้องยอมรับว่าสังคมไทยส่วนใหญ่ยังคงละเลยเรื่องวินัย